als_Latn dik_Latn sag_Latn
Bateritë mediatike proqeveritare janë fokusuar të gjitha tek minutat kur Sekretari Amerikan i Shtetit John Kerry dhe kryeministri Rama, po shëtisnin në sallat e bojatisura të kryeministrisë dhe po shikonin ca si vepra arti personale që Rama i var zakonisht në muret e kryeministrisë.
Kryeministri, me lehtësinë e papërballueshme të një piktori në detyrë, i shpërndau dhe vetë në llogarinë e tij në Facebook disa foto mbresëlënëse të Kerryt që shijonte artin dhe ngjyrat e ndezura të veprave artistike të kryeministrit tonë.
Me të njëjtën lehtësi kryeministria dhe qeveria kërkoi të përfitonte nga kjo vizitë e Kerryt duke i bërë një përdorim flagrant, madje duke tentuar që ta përdorte këtë vizitë për të diskretituar sa më shumë dhe Presidentin e Republikës, Bujar Nishanin.
Ky i fundit, nguli këmbë me çdo kusht që të ishte pjesë e protokollit, pikërisht këtë ngutje të Nishanit, protokollarët e vizitës e kanë keqpërdorur, Presidenti u la që ta takonte Sekretarin Amerikan të Shtetit në shkallët e avionit, a thua se ishte aty i caktuar për t’i mbajtur valixhet.
Ndonëse ky moment u kalua disi me ilaritet dhe humor, sidomos nga media proqeveritare, në fakt ky ishte një skandal që shkaktoi vizita e Kerryt, pasi në asnjë rast tjetër nuk ka ndodhur që Presidenti i Republikës të poshtërohet në mënyrë kaq protokollare në një vizitë të nivelit të lartë të një zyrtari amerikan.
Ngutja e Presidentit për të qenë prezent e për t’u dukur dhe ai në këtë vizitë, mund të ishte një ‘kapriço’ dhe këmbëngulje e tepërt e tij, por kjo është vetëm njëra anë e medaljes. Ende nuk është e qartë se cilat kanë qenë komunikimet dhe kërkesat e zyrës së Presidentit me stafin shqiptaro-amerikan të protokollit të vizitës.
Por ajo çfarë mund të thuhet me siguri është fakti se protokollarët e vizitës, i lanë Presidentit të vendit një rol dhe hapësirë që më shumë e poshtëroi atë.
Ishte një poshtërim i llogaritur me protokoll dhe i amplifikuar me regji mediatike menjëherë pasi u konsumua. Nëse do e përmblidhnim vizitën e Kerryt mund ta paraqisnim dhe kështu:
Kerry zbriti nga avioni, gjëja e parë që shkaktoi ardhja e tij ishte takimi poshtërues me kreun e shtetit shqiptar, më pas media proqeveritare amplifikoi poshtërimin e Presidentit, e me të njëjtin zell i bëri jehonë pozitive takimit të z.Kerry me kryeministrin Rama, ndërsa të nesërmen e njëjta media po e paraqet Kerryn jo si një zyrtar të rangut të lartë amerikan që viziton vendin, por si një vizitor dhe ithtar personal artistik të piktorit që drejton Shqipërinë.
E gjitha është një regji protokollaro-mediatike që duket se pati synim kryesor, lartësimin e kryeministrit Rama, përfshirë dhe tekat e tij artistike dhe poshtërimin e Presidentit të Republikës.
Është një protokoll i pazakontë që në dukje mund ta ketë bërë kryeministrin të duket si “piktori i preferuar i departamentit amerikan të shtetit” por në finale ka shpalosur përmasën qesharake të shtetit shqiptar dhe ka treguar se si një vizitë e një zyrtari të lartë amerikan mund të përthyhet dhe të keqpërdoret nga protokolli shqiptaro-amerikan duke i bërë një qokë tekave të kryeministrit dhe duke përdhosur Presidentit e vendit, që i mirë apo i keq qoftë, në çdo rast është simbol i unitetit të vendit dhe simbol i Republikës.
Regjia e keqpërdorimit dhe personalizimit deri në tekë artistike i kësaj vizite dukej e kompletuar, madje ishte dyfish e kompletuar; edhe nga ana protokollare por dhe nga ana mediatike.
Nëse nga ana mediatike është e qartë të evidentosh se kush është pala e interesuar(është media proqeveritare), mbetet e paqartë se ku luhaten ekuilibrat e protokollit në lidhje me këtë çështje.
Sepse protokolli në këtë rast është i dyanshëm, janë dhe zyrtarë të Ambasadës së SHBA-ve në Tiranë por dhe vartësit e Ramës ata që e kanë organizuar këtë vizitë.
Në këtë aks është ndërtuar dhe regjia që e nxjerr kryeministrin si një piktor kapriçoz që ka gjithë kohën e nevojshme t’i tregojë piktura dhe mure të bojatisura John Kerryt dhe që nga ana tjetër e paraqiste Presidentin Nishani si një mbajtës valixhesh aeroporti.
Mediat proqeveritare nisën që dje përpjekjen për të sfumuar dhe relativizuar problemet e këtij protokolli, duke vënë theksin se ishin “vetë amerikanët” që e kanë përcaktuar axhendën e tij.
Duket si një qëndrim dhe spekulatim mediatik i ngjashme me atë që u mbajt dhe pak kohë më parë me reformën në drejtësi, ku sërish media proqeveritare e paraqiste kryeministrin Rama si një reformator të paepur që kishte marrë mbështetjen e pakursyer të ambasadës amerikane në Tiranë.
Loja me reformën zgjati deri kur…Fatmir Xhafës i shpëtoi goja dhe pranoi se në fakt reforma që e tundte qeveria nuk ishte gjë tjetër veçse një draft i gatshëm i përgatitur nga Fondacioni Soros.
Le të shpresojmë që të paktën protokolli i kësaj vizite me këtë regji diskriminuese ndaj Presidentit të Republikës të mos jetë një protokoll i servirur i gjysëm i gatshëm.
Në çdo rast është më mirë një keqdashje apo gafë e protokollit shtetëror se sa gjunjëzimi i një shteti të tërë përpara një fondacioni privat.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn